

ประกาศกระทรวงการคลัง

เกี่ยวกับภาษีเงินได้ (ฉบับที่ 393)

เรื่อง การคำนวณค่าหรือราคาของเงินตรา ทรัพย์สิน หนี้สิน และรายการอื่น ๆ ในงบการเงิน

ของบริษัทหรือห้างหุ้นส่วนนิติบุคคลที่ใช้เงินตราสกุลอื่นนอกจากเงินตราไทยเป็นสกุลเงิน ที่ใช้ในการดำเนินงาน

 อาศัยอำนาจตามความในมาตรา 76 จัตวา (1) และมาตรา 76 เบญจ (1) (ข) แห่งประมวลรัษฎากร ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ 50) พ.ศ. 2562 รัฐมนตรีว่าการกระทรวงการคลังประกาศกำหนดหลักเกณฑ์การคำนวณค่าหรือราคาของเงินตรา ทรัพย์สิน หนี้สิน และรายการอื่น ๆ ในงบการเงิน ของบริษัทหรือห้างหุ้นส่วนนิติบุคคลที่ใช้เงินตราสกุลอื่นนอกจากเงินตราไทยเป็นสกุลเงินที่ใช้ในการดำเนินงาน และได้แจ้งหรือขออนุมัติต่ออธิบดีกรมสรรพากรตามมาตรา 76 ตรี แห่งประมวลรัษฎากร ดังต่อไปนี้

 ข้อ 1 ให้คำนวณค่าหรือราคาของเงินตรา ทรัพย์สิน หนี้สิน และรายการอื่น ๆ ในงบการเงิน ในวันสิ้นรอบระยะเวลาบัญชีก่อนรอบระยะเวลาบัญชีที่ใช้เงินตราสกุลอื่นนอกจากเงินตราไทยเป็นสกุลเงินที่ใช้ในการดำเนินงานหรือในวันสิ้นรอบระยะเวลาบัญชีก่อนรอบระยะเวลาบัญชีที่มีการเปลี่ยนแปลงสกุลเงินที่ใช้ในการดำเนินงาน โดยคำนวณค่าหรือราคาตามหลักเกณฑ์ตามวิชาการบัญชี และได้มีการตรวจสอบและรับรองโดยผู้ตรวจสอบและรับรองบัญชีตามมาตรา 3 สัตต แห่งประมวลรัษฎากร

##  ข้อ 2 ให้คำนวณค่าหรือราคาของเงินตรา ทรัพย์สิน หรือหนี้สินซึ่งมีค่าหรือราคาเป็นเงินตราสกุลอื่นที่เหลืออยู่ในวันสุดท้ายของรอบระยะเวลาบัญชีให้เป็นเงินตราสกุลที่ใช้ในการดำเนินงาน โดยเลือกใช้วิธีการคำนวณอย่างใดอย่างหนึ่ง ดังต่อไปนี้

##  (1) ใช้อัตราถัวเฉลี่ยระหว่างอัตราซื้อและอัตราขายของธนาคารพาณิชย์ที่ธนาคารแห่งประเทศไทยได้คำนวณไว้ แต่ในกรณีมีส่วนใดที่ไม่อาจคำนวณตามอัตราดังกล่าว ให้ขออนุมัติต่ออธิบดีกรมสรรพากรเพื่อใช้อัตราอื่นเฉพาะส่วนนั้นได้

##  (2) ใช้อัตราถัวเฉลี่ยที่ธนาคารพาณิชย์รับซื้อหรืออัตราถัวเฉลี่ยที่ธนาคารพาณิชย์ขายซึ่งธนาคารแห่งประเทศไทยได้คำนวณไว้ แต่ในกรณีมีส่วนใดที่ไม่อาจคำนวณตามอัตราดังกล่าว ให้ขออนุมัติต่ออธิบดีกรมสรรพากรเพื่อใช้อัตราอื่นเฉพาะส่วนนั้นได้

/ เมื่อเลือก ...

2

เมื่อเลือกใช้วิธีการตาม (1) หรือ (2) แล้ว ให้ใช้วิธีการนั้นตลอดไป เว้นแต่จะได้รับอนุมัติจากอธิบดีกรมสรรพากรจึงจะเปลี่ยนแปลงได้

ข้อ 3 ประกาศนี้ให้ใช้บังคับตั้งแต่วันที่ที่ลงในประกาศนี้เป็นต้นไป

 ประกาศ ณ วันที่ 21 มีนาคม พ.ศ. 2563

 อุตตม สาวนายน

|  |  |
| --- | --- |
|  | (นายอุตตม สาวนายน) รัฐมนตรีว่าการกระทรวงการคลัง |